title: Decizia (PESC) 2018/299 a Consiliului din 26 februarie 2018 privind promovarea rețelei europene de grupuri de reflecție independente în domeniul neproliferării și dezarmării, în sprijinul punerii în aplicare a Strategiei UE împotriva proliferării armelor de distrugere în masă

text:
               28.2.2018

               RO

               Jurnalul Oficial al Uniunii Europene

               L 56/46

         DECIZIA (PESC) 2018/299 A CONSILIULUI
   din 26 februarie 2018
   privind promovarea rețelei europene de grupuri de reflecție independente în domeniul neproliferării și dezarmării, în sprijinul punerii în aplicare a Strategiei UE împotriva proliferării armelor de distrugere în masă
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
   întrucât:

               (1)

               La 12 decembrie 2003, Consiliul Uniunii Europene a adoptat Strategia UE împotriva proliferării armelor de distrugere în masă (denumită în continuare „Strategia UE împotriva proliferării ADM”), al cărei capitol III cuprinde o listă de măsuri care trebuie adoptate atât în Uniune, cât și în țările terțe pentru combaterea acestei proliferări.

               (2)

               Uniunea pune în aplicare în mod activ Strategia UE împotriva proliferării ADM și dă curs măsurilor enumerate în capitolul III, cum ar fi dezvoltarea structurilor necesare în cadrul Uniunii.

               (3)

               La 8 decembrie 2008, Consiliul a adoptat concluziile sale și documentul intitulat „Noi linii de acțiune ale Uniunii Europene privind combaterea proliferării armelor de distrugere în masă și a vectorilor acestora” (denumit în continuare „noile linii de acțiune”), în care se afirmă că proliferarea armelor de distrugere în masă (ADM) continuă să reprezinte una dintre cele mai mari amenințări în materie de securitate și că politica în materie de neproliferare constituie o componentă esențială a politicii externe și de securitate comune (PESC).

               (4)

               În noile linii de acțiune, Consiliul solicită formațiunilor și organismelor competente ale Consiliului, Comisiei, altor instituții și statelor membre să asigure acestui document o urmare concretă.

               (5)

               În noile linii de acțiune, Consiliul subliniază faptul că acțiunile Uniunii de prevenire a proliferării ar putea să beneficieze de sprijinul oferit de o rețea neguvernamentală în domeniul neproliferării, prin reunirea instituțiilor de politică externă și a centrelor de cercetare specializate în domeniile strategice ale Uniunii și, în același timp, prin valorificarea rețelelor utile deja existente. O astfel de rețea ar putea fi extinsă la instituții din țările terțe cu care Uniunea desfășoară dialoguri specifice referitoare la neproliferare.

               (6)

               La 15 și 16 decembrie 2005, Consiliul European a adoptat Strategia Uniunii Europene de combatere a acumulării ilicite și a traficului ilicit de SALW, precum și de muniție aferentă (denumită în continuare „Strategia UE privind SALW”), care stabilește orientările pentru acțiunea Uniunii în domeniul armelor de calibru mic și armamentului ușor (SALW). Potrivit Strategiei UE privind SALW, acumularea ilicită și traficul ilicit de SALW și muniție aferentă reprezintă o amenințare gravă la adresa păcii și securității internaționale.

               (7)

               Printre obiectivele identificate în cadrul Strategiei UE privind SALW se numără necesitatea de a favoriza multilateralismul eficient pentru a crea mecanisme, la nivel internațional, regional sau în cadrul Uniunii și al statelor sale membre, pentru a combate furnizarea și proliferarea cu caracter destabilizator a SALW și a muniției aferente.

               (8)

               La 26 iulie 2010, Consiliul a adoptat Decizia 2010/430/PESC (1) care a instituit rețeaua europeană de grupuri de reflecție independente în domeniul neproliferării și a prevăzut ca punerea în aplicare a deciziei din punct de vedere tehnic să fie realizată de Consorțiul UE pentru neproliferare (denumit în continuare „consorțiul”).

               (9)

               Alegerea consorțiului ca beneficiar unic al unui grant se justifică în acest caz prin intenția Uniunii de a continua, cu sprijinul statelor membre, o cooperare fructuoasă cu rețeaua europeană de grupuri de reflecție independente în domeniul neproliferării care contribuie la crearea unei culturi europene comune privind neproliferarea și dezarmarea și care sprijină Uniunea în dezvoltarea și modelarea politicilor sale în aceste domenii și în sporirea vizibilității Uniunii. În acest caz, este necesară o finanțare de 100 % datorită naturii înseși a consorțiului, care își datorează existența Uniunii și depinde în totalitate de sprijinul Uniunii. Consorțiul nu are resurse financiare independente și nici autoritatea legală de a colecta alte fonduri. Mai mult, consorțiul a instituit, pe lângă cele patru grupuri de reflecție de gestionare, o rețea care reunește peste 70 de grupuri de reflecție și centre de cercetare, care reprezintă, împreună, aproape toate cunoștințele de specialitate neguvernamentale din Uniune în domeniul neproliferării și dezarmării.

               (10)

               La 10 martie 2014, Consiliul a adoptat Decizia 2014/129/PESC (2), care a prelungit cu trei ani sprijinul financiar și promovarea în continuare de către Uniune a activităților rețelei europene de grupuri de reflecție independente în domeniul neproliferării și a încredințat consorțiului punerea în aplicare la nivel tehnic a deciziei respective.

               (11)

               La 3 aprilie 2017, Consiliul a adoptat Decizia (PESC) 2017/632 (3), care prevede prelungirea duratei de aplicare a Deciziei 2014/129/PESC pentru a permite punerea în aplicare în continuare a activităților până la 2 iulie 2017.

               (12)

               La 4 iulie 2017, Consiliul a adoptat Decizia (PESC) 2017/1195 (4) de prelungire a punerii în aplicare a Deciziei 2014/129/PESC pentru perioada 3 iulie-31 decembrie 2017, pentru a permite organizarea unei conferințe anuale majore privind neproliferarea și dezarmarea în 2017, precum și întreținerea și actualizarea în continuare a platformei de internet a consorțiului.

               (13)

               Denumirea rețelei europene de grupuri de reflecție independente în domeniul neproliferării și denumirea consorțiului ar trebui ajustate pentru a include „dezarmarea”, în conformitate cu recomandările stabilite în Rezoluția Parlamentului European din 27 octombrie 2016 referitoare la securitatea și neproliferarea nucleară,

         ADOPTĂ PREZENTA DECIZIE:
   Articolul 1
   (1)   Pentru a contribui la punerea în aplicare consolidată a Strategiei UE împotriva proliferării ADM, bazată pe principiile multilateralității, prevenirii și cooperării eficiente cu țările terțe, se prelungește cu 42 de luni promovarea și sprijinirea în continuare a activităților rețelei europene de grupuri de reflecție independente în domeniul neproliferării în vederea realizării următoarelor obiective:

               (a)

               încurajarea dialogului politic și pe teme de securitate, precum și a discuțiilor pe termen lung privind măsurile împotriva proliferării ADM și a vectorilor acestora, discuții desfășurate în cadrul societăților civile și, în special, în rândul experților, cercetătorilor și cadrelor universitare;

               (b)

               asigurarea posibilității ca participanții la grupurile de pregătire relevante din cadrul Consiliului să consulte rețeaua cu privire la aspecte referitoare la neproliferare și dezarmare și ca reprezentanții statelor membre să participe la reuniunile rețelei;

               (c)

               constituirea unei etape utile în acțiunile de neproliferare și dezarmare ale Uniunii și ale comunității internaționale, în special prin prezentarea unor rapoarte și/sau recomandări reprezentanților Înaltului Reprezentant al Uniunii pentru afaceri externe și politica de securitate („ÎR”);

               (d)

               contribuția la sporirea gradului de sensibilizare a țărilor terțe cu privire la provocările reprezentate de proliferare și dezarmare și la necesitatea de a lucra în cooperare cu Uniunea și în contextul forurilor multilaterale, în special al Organizației Națiunilor Unite, în scopul de a preveni, a descuraja, a opri și, atunci când este posibil, a elimina programele de proliferare care prezintă motive de îngrijorare la nivel mondial;

               (e)

               contribuția la dezvoltarea cunoștințelor de specialitate și a capacității instituționale în domeniul neproliferării și al dezarmării în cadrul grupurilor de reflecție și al guvernelor din Uniune și din țările terțe.

         (2)   Din perspectiva Strategiei UE privind SALW, sfera de cuprindere a activităților rețelei europene de grupuri de reflecție independente în domeniul neproliferării nu se limitează la abordarea aspectelor referitoare la amenințările reprezentate de proliferarea ADM și a vectorilor acestora, ci include, de asemenea, aspecte referitoare la armele convenționale, inclusiv SALW. Includerea aspectelor referitoare la armele convenționale în domeniul de activitate al rețelei va oferi un instrument remarcabil pentru dialog și recomandări privind acțiuni ale Uniunii în acest domeniu, în cadrul punerii în aplicare a Strategiei UE privind SALW și a politicii Uniunii în domeniul armelor convenționale.
   (3)   Proiectele care urmează a fi susținute de către Uniune cuprind următoarele activități specifice:

               (a)

               asigurarea mijloacelor pentru desfășurarea de conferințe anuale majore cu țări terțe și societatea civilă privind neproliferarea și dezarmarea, pentru a discuta și identifica măsuri suplimentare împotriva proliferării ADM și a vectorilor acestora și obiectivele corelate privind dezarmarea, precum și pentru a aborda provocările referitoare la armele convenționale, inclusiv combaterea traficului ilicit și a acumulării excesive de SALW și de muniție aferentă. Conferința va promova de asemenea la nivel internațional Strategia UE împotriva proliferării ADM și Strategia UE privind SALW, precum și rolul instituțiilor Uniunii și al grupurilor de reflecție din cadrul Uniunii în acest domeniu, în vederea sporirii vizibilității politicilor Uniunii în acest domeniu și a transmiterii de rapoarte și/sau recomandări reprezentanților ÎR;

               (b)

               asigurarea mijloacelor pentru organizarea de reuniuni consultative anuale între reprezentanții instituțiilor Uniunii, reprezentanții statelor membre și experții din mediul academic în vederea unui schimb de opinii cu privire la aspectele majore și evoluțiile esențiale în domeniul dezarmării, al neproliferării și al controlului exporturilor de arme, în vederea transmiterii de rapoarte și/sau recomandări reprezentanților ÎR;

               (c)

               asigurarea mijloacelor pentru organizarea a maximum nouă seminare ad-hoc pentru experți și practicieni referitoare la toate aspectele privind neproliferarea și dezarmarea, cuprinzând atât armele neconvenționale, cât și armele convenționale, în vederea transmiterii de rapoarte și/sau recomandări reprezentanților ÎR;

               (d)

               asigurarea mijloacelor pentru pregătirea și publicarea a maximum 20 de documente de politică care vor cuprinde subiectele incluse în mandatul consorțiului și vor prezenta opțiuni politice și/sau de politică operațională;

               (e)

               asigurarea mijloacelor pentru gestionarea permanentă și dezvoltarea în continuare a unui serviciu de asistență tehnică în cadrul consorțiului, pentru a oferi cunoștințe de specialitate ad-hoc privind întrebările referitoare la toate aspectele privind neproliferarea și dezarmarea, cuprinzând atât armele neconvenționale, cât și armele convenționale, răspunsurile fiind trimise în termen de două până la trei săptămâni, incluzând pregătirea a maximum 18 documente specializate;

               (f)

               asigurarea mijloacelor pentru sensibilizare, educare și dezvoltarea în continuare a cunoștințelor de specialitate și a capacității instituționale în domeniul neproliferării și al dezarmării în cadrul grupurilor de reflecție și al guvernelor din Uniune și din țările terțe prin:

                           —

                           întreținerea și dezvoltarea în continuare a unui curs de învățare online care să cuprindă toate aspectele relevante ale neproliferării și dezarmării;

                           —

                           instituirea a maximum 36 de stagii în domeniul neproliferării și al dezarmării pentru absolvenții de studii universitare sau tinerii diplomați din Uniune și din țări terțe;

                           —

                           organizarea unor vizite de studiu anuale la Bruxelles pentru participanții la programul de burse al ONU privind dezarmarea, pentru a promova și a spori vizibilitatea politicilor Uniunii în domeniul neproliferării, al dezarmării și al controlului exporturilor de arme;

                           —

                           dezvoltarea unui curs-pilot de formare pentru a spori gradul de sensibilizare cu privire la riscurile de proliferare, inclusiv cele rezultate în urma evoluțiilor științifice și tehnologice, în rândul absolvenților de studii universitare și postuniversitare de științe naturale;

               (g)

               asigurarea mijloacelor pentru întreținerea, gestionarea și dezvoltarea în continuare a unei platforme de internet și a unor rețele sociale conexe, pentru a facilita contactele, a oferi un forum unic pentru cercetarea europeană în domeniul neproliferării și al dezarmării, a promova rețeaua europeană de grupuri de reflecție independente în domeniul neproliferării, a informa comunitatea globală în domeniul neproliferării și al dezarmării și a promova ofertele educaționale ale consorțiului atât cu privire la cursurile de formare la fața locului, cât și cu privire la cursurile de învățare online.

         În anexă este prevăzută o descriere detaliată a proiectelor.
   Articolul 2
   (1)   Răspunderea pentru punerea în aplicare a prezentei decizii revine ÎR.
   (2)   Punerea în aplicare tehnică a proiectelor care cuprind activitățile menționate la articolul 1 alineatul (3) revine consorțiului, având la bază Fondation pour la Recherche Stratégique (FRS), Institutul pentru Cercetare în domeniul Păcii din Frankfurt (HSFK/PRIF), Institutul Internațional pentru Studii Strategice (IISS), Institutul Internațional pentru Cercetare în domeniul Păcii din Stockholm (SIPRI), Institutul pentru Afaceri Internaționale (IAI) din Roma și Centrul pentru Dezarmare și Neproliferare din Viena (VCDNP). Consorțiul îndeplinește această sarcină sub responsabilitatea ÎR. În acest scop, ÎR încheie acordurile necesare cu consorțiul.
   (3)   Statele membre și Serviciul European de Acțiune Externă (SEAE) propun priorități și subiecte de interes specific pentru evaluarea programelor de cercetare ale consorțiului, care urmează să fie abordate în documente de lucru și seminare, în conformitate cu politicile Uniunii.
   Articolul 3
   (1)   Valoarea de referință financiară pentru punerea în aplicare a proiectelor care cuprind activitățile menționate la articolul 1 alineatul (3) este de 4 507 004,70 EUR.
   (2)   Cheltuielile finanțate din valoarea prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii.
   (3)   Comisia supraveghează gestionarea corectă a cheltuielilor menționate la alineatul (1). În acest scop, Comisia încheie un acord de finanțare cu consorțiul. Acordul prevede obligația consorțiului de a asigura o vizibilitate adecvată a contribuției Uniunii în raport cu mărimea acestei contribuții.
   (4)   Comisia depune eforturile necesare pentru a încheia acordul de finanțare menționat la alineatul (3) cât mai curând posibil după intrarea în vigoare a prezentei decizii. Comisia informează Consiliul cu privire la orice dificultate survenită în cadrul procesului respectiv și cu privire la data încheierii acordului.
   Articolul 4
   (1)   ÎR raportează Consiliului cu privire la punerea în aplicare a prezentei decizii pe baza rapoartelor periodice pregătite de consorțiu. Respectivele rapoarte stau la baza evaluării efectuate de Consiliu.
   (2)   Comisia raportează cu privire la aspectele financiare ale proiectelor menționate la articolul 1 alineatul (3).
   Articolul 5
   (1)   Prezenta decizie intră în vigoare la data adoptării.
   (2)   Prezenta decizie expiră după 42 de luni de la data încheierii acordului de finanțare menționat la articolul 3 alineatul (3).
   Cu toate acestea, decizia expiră după șase luni de la intrarea sa în vigoare în cazul în care acordul de finanțare respectiv nu a fost încheiat până la data respectivă.

      Adoptată la Bruxelles, 26 februarie 2018.

            Pentru Consiliu

            Președintele

         F. MOGHERINI

      (1)  Decizia 2010/430/PESC a Consiliului din 26 iulie 2010 de instituire a unei rețele europene de grupuri de reflecție independente în domeniul neproliferării în sprijinul punerii în aplicare a Strategiei Uniunii Europene împotriva proliferării armelor de distrugere în masă (JO L 202, 4.8.2010, p. 5).

      (2)  Decizia 2014/129/PESC a Consiliului din 10 martie 2014 de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă (JO L 71, 12.3.2014, p. 3).

      (3)  Decizia (PESC) 2017/632 a Consiliului din 3 aprilie 2017 de modificare a Deciziei 2014/129/PESC de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă (JO L 90, 4.4.2017, p. 10).

      (4)  Decizia (PESC) 2017/1195 a Consiliului din 4 iulie 2017 de modificare a Deciziei 2014/129/PESC de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă (JO L 172, 5.7.2017, p. 14).

      ANEXĂ

         REȚEAUA EUROPEANĂ DE GRUPURI DE REFLECȚIE INDEPENDENTE ÎN DOMENIUL NEPROLIFERĂRII ȘI DEZARMĂRII ÎN SPRIJINUL PUNERII ÎN APLICARE A STRATEGIEI UE ÎMPOTRIVA PROLIFERĂRII ARMELOR DE DISTRUGERE ÎN MASĂ (STRATEGIA UE ÎMPOTRIVA PROLIFERĂRII ADM)

      1.   Obiective

      Obiectivul prezentei decizii este de a continua punerea în aplicare a „noilor linii de acțiune ale Uniunii Europene privind combaterea proliferării armelor de distrugere în masă și a vectorilor acestora” (denumite în continuare „noile linii de acțiune”), stabilite în concluziile Consiliului din 8 decembrie 2008, ca dezvoltare a Strategiei UE împotriva proliferării ADM din 2003. În conformitate cu noile linii de acțiune, Uniunea ar putea să beneficieze de sprijinul oferit de o rețea de grupuri de reflecție neguvernamentale în domeniul neproliferării, în combaterea proliferării ADM. Rețeaua ar trebui să reunească instituții de politică externă și centre de cercetare specializate în domeniile strategice ale Uniunii. O astfel de rețea ar putea fi extinsă la instituții din țările terțe cu care Uniunea desfășoară dialoguri specifice referitoare la dezarmare și neproliferare.
      Această rețea de grupuri de reflecție independente în domeniul neproliferării și al dezarmării (denumită în continuare „rețeaua”) ar continua să încurajeze dialogul politic și pe teme de securitate, precum și discuțiile pe termen lung privind măsurile împotriva proliferării ADM și a vectorilor acestora și aspectele corelate ale dezarmării, discuții desfășurate în cadrul societăților civile și în special în rândul experților, cercetătorilor și cadrelor universitare.
      Activitatea rețelei este extinsă pentru a cuprinde aspecte referitoare la armele convenționale, inclusiv la SALW, cu accent deosebit pe măsuri menite să asigure punerea în aplicare în continuare a Strategiei UE privind SALW. Rețeaua va contribui la furnizarea de idei noi cu privire la acțiunile Uniunii referitoare la armele convenționale, inclusiv traficul ilicit și acumularea excesivă de SALW, precum și de muniție aferentă. Aceasta include nu numai dimensiunea reactivă a aspectelor de securitate, ci și dimensiunea preventivă. Prevenirea traficului ilegal și nereglementat cu arme convenționale, inclusiv SALW, a fost recunoscută drept o prioritate a în cadrul Tratatului privind comerțul cu arme (TCA).
      De asemenea, rețeaua abordează toate aspectele controlului exporturilor de ADM sau de armele convenționale, inclusiv produsele cu dublă utilizare, precum și aspecte referitoare la securitatea spațială.
      Rețeaua urmărește sporirea gradului de sensibilizare a țărilor terțe cu privire la provocările reprezentate de proliferarea ADM și a armelor convenționale, inclusiv de traficul ilicit și de acumularea excesivă de SALW, precum și de muniție aferentă, prin intermediul unor publicații, reuniuni, conferințe și programe specifice de educație și de informare. De asemenea, aceasta urmărește sensibilizarea cu privire la necesitatea de a coopera cu Uniunea și în contextul forurilor multilaterale, în special Organizația Națiunilor Unite, în scopul de a preveni, descuraja, stopa și, atunci când este posibil, elimina programele de proliferare care prezintă motive de îngrijorare la nivel mondial și traficul ilicit și acumularea excesivă de SALW, precum și de muniție aferentă.
      Uniunea dorește să susțină această rețea după cum urmează:

                  —

                  prin organizarea a trei conferințe anuale majore și, ca eveniment secundar, a unor „ateliere de generație următoare”, în vederea transmiterii de rapoarte și/sau recomandări reprezentanților Înaltului Reprezentant al Uniunii pentru afaceri externe și politica de securitate („ÎR”);

                  —

                  prin organizarea a trei reuniuni consultative între reprezentanții instituțiilor Uniunii, reprezentanții statelor membre și experții din mediul academic în vederea schimbului de opinii cu privire la aspecte majore și evoluții esențiale în domeniul dezarmării, al neproliferării și al controlului exporturilor de arme, în vederea transmiterii de rapoarte și/sau recomandări reprezentanților ÎR;

                  —

                  prin organizarea a maximum nouă seminare ad-hoc pentru experți și practicieni referitoare la toate aspectele privind neproliferarea și dezarmarea, cuprinzând atât armele neconvenționale, cât și armele convenționale, în vederea transmiterii de rapoarte și/sau recomandări reprezentanților ÎR;

                  —

                  prin pregătirea și publicarea a maximum 20 de documente de politică care vor cuprinde subiectele incluse în mandatul consorțiului și vor prezenta opțiuni politice și/sau de politică operațională;

                  —

                  prin gestionarea permanentă și dezvoltarea în continuare a unui serviciu de asistență tehnică în cadrul consorțiului, pentru a oferi cunoștințe de specialitate ad-hoc privind întrebările referitoare la toate aspectele privind neproliferarea și dezarmarea, cuprinzând atât armele neconvenționale, cât și armele convenționale, răspunsurile fiind trimise în termen de două până la trei săptămâni, incluzând pregătirea a maximum 18 documente specializate;

                  —

                  prin întreținerea și dezvoltarea în continuare a unui curs de învățare online care să cuprindă toate aspectele relevante ale neproliferării și dezarmării;

                  —

                  prin instituirea a maximum 36 de stagii în materie de neproliferare și dezarmare pentru absolvenții de studii universitare sau tinerii diplomați din Uniune și din țări terțe;

                  —

                  prin organizarea unor vizite de studiu anuale la Bruxelles pentru participanții la programul de burse al ONU privind dezarmarea, pentru a promova și a spori vizibilitatea politicilor Uniunii în domeniul neproliferării, al dezarmării și al controlului exporturilor de arme;

                  —

                  prin dezvoltarea unui curs-pilot de formare pentru a spori gradul de sensibilizare cu privire la riscul de proliferare, inclusiv cele rezultate în urma evoluțiilor științifice și tehnologice, în rândul absolvenților de studii universitare și postuniversitare de științe naturale;

                  —

                  prin întreținerea, gestionarea și dezvoltarea în continuare a unei platforme de internet și a unor rețele sociale conexe, pentru a facilita contactele, a oferi un forum unic pentru cercetarea europeană în materie de dezarmare și neproliferare, a promova rețeaua, a informa comunitatea mondială în domeniul neproliferării și al dezarmării și a promova ofertele educaționale ale consorțiului atât cu privire la cursurile de formare la fața locului, cât și cu privire la cursurile de învățare online.

            2.   Organizarea rețelei

      Rețeaua este deschisă tuturor grupurilor de reflecție și institutelor de cercetare relevante din Uniune și din statele asociate și respectă pe deplin diversitatea opiniilor în cadrul Uniunii. Aceasta va fi implicată în toate activitățile consorțiului cât mai mult posibil, pentru a oferi membrilor săi vizibilitate și a le permite asumarea responsabilității.
      Rețeaua va continua să promoveze contactele cu comunitatea de cercetare la nivel european în domeniul neproliferării și al dezarmării și va implica mai ales specialiștii în materie de științe naturale care lucrează în domeniul securității CBRN. Aceasta va facilita în continuare contactele dintre experții neguvernamentali, reprezentanții statelor membre și instituțiile Uniunii. Rețeaua va fi pregătită să colaboreze cu actorii neguvernamentali din țările terțe, în conformitate cu Strategia UE împotriva proliferării ADM și Strategia UE privind SALW.
      Mandatul rețelei include neproliferarea ADM, a vectorilor acestora, dezarmarea și aspecte referitoare la armele convenționale, inclusiv SALW, precum și controlul exporturilor de arme și securitatea spațială.
      Participanții la grupurile de pregătire relevante ale Consiliului (cum ar fi CONOP/CODUN și COARM) vor putea consulta rețeaua cu privire la aspecte referitoare la dezarmare și la neproliferarea armelor neconvenționale și convenționale, inclusiv SALW, iar reprezentanții acestora pot participa la reuniunile rețelei. Atunci când este posibil, reuniunile rețelei și cele ale grupurilor de lucru pot fi organizate consecutiv.
      Rețeaua va fi condusă în continuare de consorțiul UE pentru neproliferare constituit de FRS, HSFK/PRIF, IISS, SIPRI, IAI și VCDNP și căruia îi revine gestionarea proiectelor, în strânsă cooperare cu reprezentanții ÎR.
      Consorțiul, în consultare cu reprezentanții ÎR și cu statele membre, va invita participanții cu cunoștințe de specialitate în politicile referitoare la neproliferare și la dezarmare, în ceea ce privește ADM și armele convenționale, la seminare între experți și la conferințe anuale majore, precum și la împărtășirea publicațiilor și a activităților lor pe un site internet special. Consorțiul va contribui, de asemenea, la dezvoltarea competențelor atât ale funcționarilor, cât și ale savanților din cadrul Uniunii și din afara acesteia cu privire la aspectele ce țin de neproliferare și dezarmare.
      3.   Descrierea proiectelor

      3.1.   Proiectul nr. 1: Organizarea unei conferințe anuale majore, inclusiv elaborarea unui raport și/sau a unor recomandări

      3.1.1.   Scopul proiectului

      În cadrul conferințelor anuale majore privind neproliferarea și dezarmarea, la care vor participa experți guvernamentali și grupuri de reflecție independente, alți specialiști din mediul academic din Uniune și din statele asociate, precum și din țări terțe, vor fi discutate și identificate măsuri suplimentare împotriva proliferării ADM și a vectorilor acestora și obiectivele corelate privind dezarmarea și se vor aborda totodată provocările referitoare la armele convenționale, inclusiv combaterea traficului ilicit și a acumulării excesive de SALW și de muniție aferentă. În calitate de eveniment emblematic al proiectului, conferința anuală va continua să sporească gradul de sensibilizare cu privire la Strategia UE împotriva proliferării ADM și la Strategia UE privind SALW și la noile linii de acțiune, precum și la eforturile de punere în aplicare asociate din partea instituțiilor.
      Conferințele anuale vor servi, de asemenea, la promovarea rolului și a coeziunii grupurilor de reflecție europene specializate în domeniul neproliferării și al dezarmării și vor contribui la consolidarea capacității acestor instituții și a altor instituții, inclusiv în zone ale lumii fără cunoștințe de specialitate aprofundate în materie de dezarmare și neproliferare.
      Conferințele anuale și orice reuniune pregătitoare vor aborda aspectele referitoare la dezarmare și neproliferare relevante în prezent pentru activitatea Serviciului European de Acțiune Externă (SEAE). Pe baza acestor discuții și a altor activități sub supravegherea consorțiului, vor fi elaborate rapoarte orientate către politici, împreună cu o serie de recomandări orientate către acțiune, destinate reprezentanților ÎR. Respectivul raport ar urma să fie distribuit instituțiilor relevante ale Uniunii și statelor membre și pus la dispoziție online.
      3.1.2.   Rezultatele proiectului

                  —

                  Menținerea unei conferințe internaționale majore conduse de Europa în domeniul neproliferării și al dezarmării, care va fi în continuare cadrul principal pentru promovarea discuțiilor strategice referitoare la măsurile împotriva proliferării ADM și a vectorilor acestora și la obiectivele corelate ale dezarmării în vederea abordării provocărilor referitoare la armele convenționale, inclusiv combaterea traficului ilicit și a acumulării excesive de SALW, precum și de muniție aferentă;

                  —

                  sporirea vizibilității și a gradului de conștientizare a politicilor Uniunii în domeniul neproliferării ADM și SALW și în domeniul acțiunii chimice, biologice, radioactive și nucleare (CBRN) în rândul funcționarilor guvernamentali, al mediului academic și al societății civile din țările terțe;

                  —

                  promovarea rolului și a coeziunii rețelei și a rolului Uniunii în acest domeniu, precum și acumularea de cunoștințe de specialitate privind neproliferarea în țările în care acestea sunt insuficiente, inclusiv în țările terțe;

                  —

                  prezentarea unor rapoarte orientate către politici și/sau a unor recomandări orientate către acțiune, care ar consolida punerea în aplicare a Strategiei UE împotriva proliferării ADM și a Strategiei UE privind SALW și ar constitui o etapă utilă în cadrul acțiunilor Uniunii și ale comunității internaționale în domeniul neproliferării și al armelor convenționale;

                  —

                  sporirea gradului de sensibilizare și de cunoaștere în rândul instituțiilor Uniunii, statelor membre, societății civile și țărilor terțe cu privire la amenințările reprezentate de ADM și de vectorii acestora, permițându-le să anticipeze mai bine.

            3.1.3.   Descrierea proiectului

      Proiectul prevede organizarea a trei conferințe anuale majore, cu reuniuni pregătitoare în funcție de necesități, precum și pregătirea unor rapoarte și/sau recomandări conexe:

                  —

                  o conferință anuală de 1,5 zile care va avea loc la Bruxelles, cu participarea a maximum 300 de experți din cadrul grupurilor de reflecție, mediului academic și guvernelor din Uniune, din statele asociate și din țări terțe, specializați în aspecte referitoare la neproliferare, dezarmare, controlul armelor și al armelor convenționale, inclusiv SALW;

                  —

                  atenție acordată dezvoltării „generației următoare” de specialiști, inclusiv din țări din afara Europei și Americii de Nord, care vor fi invitați să petreacă o zi în plus înainte sau după conferință în vederea unei formări de specialitate și a familiarizării cu instituțiile Uniunii relevante;

                  —

                  rapoarte orientate către politici și/sau recomandări orientate către acțiune, care ar urma să stimuleze punerea în aplicare a Strategiei UE împotriva proliferării ADM și a Strategiei UE privind SALW.

            3.2.   Proiectul nr. 2: Organizarea de reuniuni consultative anuale ale Uniunii

      3.2.1.   Scopul proiectului

      Proiectul prevede organizarea a trei reuniuni consultative anuale, cu pregătirea rapoartelor și/sau a recomandărilor conexe. Seminarele ar trebui să răspundă atât provocărilor pe termen scurt, cât și celor pe termen mediu cu care se confruntă Uniunea în domeniul neproliferării și al dezarmării, în special în ce privește ADM și vectorii acestora, armele convenționale inclusiv SALW, noile tipuri de arme și de vectori. Seminarele ar trebui, de asemenea, să ofere factorilor de decizie din Uniune ocazia de a se concentra asupra provocărilor și tendințelor pe termen mai lung din domeniul neproliferării și al dezarmării, precum și asupra altor aspecte relevante, care depășesc preocupările lor cotidiene obișnuite.
      Reuniunile consultative vor servi, de asemenea, la consolidarea coeziunii grupurilor de reflecție europene specializate în domeniul neproliferării și al dezarmării și vor contribui la consolidarea capacității în aceste domenii, inclusiv în acele regiuni ale Uniunii în care cunoștințele de specialitate în materie de dezarmare și neproliferare pot fi în continuare îmbunătățite.
      3.2.2.   Rezultatele proiectului

                  —

                  Schimbul de informații și de analize privind tendințele actuale în materie de proliferare în rândul practicienilor din domeniul politicilor și al experților din mediul academic din statele membre, precum și al personalului specializat din SEAE și din instituțiile Uniunii;

                  —

                  discuții privind cele mai bune metode și mijloace de a pune în aplicare politicile Uniunii împotriva proliferării;

                  —

                  furnizarea unor informații constructive către Uniune cu privire la Strategia UE împotriva proliferării ADM și la Strategia UE privind SALW din partea grupurilor de reflecție independente din cadrul Uniunii, precum și a unor sugestii din partea practicienilor, adresate grupurilor de reflecție, privind cele mai relevante subiecte pentru politica în cauză, care să facă obiectul unor cercetări ulterioare;

                  —

                  identificarea chestiunilor relevante în domeniul neproliferării și al dezarmării pentru rapoartele axate pe politica în cauză;

                  —

                  elaborarea unor rapoarte axate pe politică și a unui set de recomandări axate pe acțiuni, adresate reprezentanților ÎR.

            3.2.3.   Descrierea proiectului

      Proiectul prevede organizarea a trei reuniuni consultative anuale, cu pregătirea rapoartelor și/sau a recomandărilor conexe. Ordinea de zi a acestor evenimente este pregătită în strânsă colaborare cu grupurile de lucru PESC ale Consiliului din domeniul neproliferării și al dezarmării (CODUN/CONOP) și al controlului exporturilor de arme (COARM). Seminarele ar trebui să răspundă atât provocărilor pe termen scurt, cât și celor pe termen mediu cu care se confruntă Uniunea în domeniul neproliferării și al dezarmării, pentru următoarele categorii de arme: ADM și vectori ai acestora, arme convenționale, inclusiv SALW, noi tipuri de arme și de vectori.
      Reuniunile consultative anuale au o durată de 1,5 zile și prevăd participarea a până la 100 de persoane provenite din grupuri de reflecție din Uniune, state membre și instituții ale Uniunii, specializate în aspecte referitoare la neproliferare și la armele convenționale, inclusiv SALW. Aceste seminare ar trebui să aibă drept obiectiv principal consultarea dintre grupurile de reflecție din Uniune în domeniul neproliferării și al dezarmării, Uniunea și statele sale membre. Reuniunile consultative anuale ar trebui să aibă loc la Bruxelles.
      3.3.   Proiectul nr. 3: Organizarea de seminare ad-hoc

      3.3.1.   Scopul proiectului

      Proiectul prevede organizarea a până la nouă seminare ad-hoc între experți, cu pregătirea rapoartelor și/sau a recomandărilor conexe. Aceste seminare ar trebui să aibă drept obiectiv principal consultarea dintre grupurile de reflecție din Uniune în domeniul neproliferării, Uniunea Europeană și statele sale membre, pe o bază ad-hoc, pentru a aborda evenimentele marcante și opțiunile de politică ale UE, precum și pentru a acorda grupurilor de reflecție din Uniune, statelor membre și instituțiilor Uniunii oportunitatea de a informa publicul-țintă din interiorul și din exteriorul Uniunii.
      3.3.2.   Rezultatele proiectului

                  —

                  Schimbul de informații și de analize privind tendințele actuale în materie de proliferare în rândul practicienilor din domeniul politicilor și al experților din mediul academic din statele membre, precum și al personalului specializat din SEAE și din instituții ale Uniunii;

                  —

                  discuții privind cele mai bune metode și mijloace de a pune în aplicare politicile Uniunii împotriva proliferării;

                  —

                  furnizarea unor informații constructive către Uniune cu privire la Strategia UE împotriva proliferării ADM și Strategia UE privind SALW din partea grupurilor de reflecție independente din cadrul Uniunii, precum și a unor sugestii din partea practicienilor, adresate grupurilor de reflecție, privind cele mai relevante subiecte pentru politica în cauză, care să facă obiectul unor cercetări ulterioare;

                  —

                  identificarea chestiunilor relevante în domeniul neproliferării și al dezarmării pentru rapoartele axate pe politica în cauză;

                  —

                  elaborarea unor rapoarte axate pe politică și a unui set de recomandări axate pe acțiuni, adresate reprezentanților ÎR. Respectivele rapoarte ar urma să fie distribuite instituțiilor relevante ale Uniunii și statelor membre.

            3.3.3.   Descrierea proiectului

      Proiectul prevede organizarea a până la nouă seminare ad-hoc între experți, cu pregătirea rapoartelor și/sau a recomandărilor conexe. Seminarele ad-hoc au o durată maximă de două zile și prevăd participarea a până la 45 de persoane, aceasta urmând a fi stabilită pentru fiecare caz în parte.
      3.4.   Proiectul nr. 4: Publicații

      3.4.1.   Scopul proiectului

                  —

                  Furnizarea de informații și analize privind subiecte referitoare la neproliferarea ADM, la vectorii acestora, la armele convenționale inclusiv SALW și la dezarmare, care alimentează un dialog politic și în materie de securitate cu privire la aceste aspecte, în principal la nivel de experți, cercetători și cadre universitare;

                  —

                  furnizarea unei resurse pe care participanții la grupurile de pregătire relevante ale Consiliului o pot utiliza drept bază a discuțiilor lor privind politica și practica Uniunii în domeniul neproliferării, al controlului armelor și al dezarmării;

                  —

                  furnizarea de idei, informații și analize care pot sprijini dezvoltarea la nivelul Uniunii a acțiunilor în domeniul neproliferării, al controlului armelor și al dezarmării.

            3.4.2.   Rezultatele proiectului

                  —

                  Consolidarea dialogului politic și pe probleme de securitate privind măsurile împotriva proliferării ADM și a vectorilor acestora, controlul armelor și dezarmarea, în primul rând la nivel de experți, cercetători și personal academic;

                  —

                  sporirea gradului de conștientizare, a cunoștințelor și a înțelegerii în rândul societății civile, în special al rețelei Uniunii mai extinse de grupuri de reflecție independente în domeniul neproliferării, precum și al guvernelor, în ceea ce privește aspectele aferente politicilor Uniunii în domeniul neproliferării, al controlului armelor și al dezarmării;

                  —

                  opțiuni politice și/sau de politică operațională, transmise ÎR, instituțiilor Uniunii și statelor membre;

                  —

                  dezvoltarea unor acțiuni la nivelul Uniunii în domeniul neproliferării, al controlului armelor și al dezarmării, sprijinite prin idei, informații și analize.

            3.4.3.   Descrierea proiectului

      Proiectul prevede elaborarea și publicarea a până la 20 de documente strategice. Consorțiul va elabora sau va dispune redactarea documentelor strategice, care nu reprezintă neapărat opiniile instituțiilor Uniunii sau ale statelor membre. Documentele strategice vor acoperi subiectele incluse în mandatul consorțiului. Fiecare document va prezenta opțiuni politice și/sau de politică operațională. Toate documentele strategice vor fi publicate pe site-ul consorțiului.
      3.5.   Proiectul nr. 5: Gestionarea și dezvoltarea în continuare a unui serviciu de asistență tehnică

      3.5.1.   Scopul proiectului

      Gestionarea permanentă și dezvoltarea în continuare a unui serviciu de asistență tehnică în cadrul consorțiului, pentru a pune la dispoziție cunoștințe de specialitate ad-hoc privind întrebările referitoare la întreaga gamă a aspectelor referitoare la neproliferare și la dezarmare, cuprinzând atât armele neconvenționale, cât și cele convenționale, vor constitui baza și vor facilita modelarea politicii Uniunii privind acțiunea acesteia în raport cu subiectele specifice și urgente.
      3.5.2.   Rezultatele proiectului

                  —

                  Gestionarea cererilor de cercetări ad-hoc, cu răspunsuri în termen de două până la trei săptămâni, cu privire la aspecte specifice solicitate de SEAE;

                  —

                  promovarea dialogului tematic ad-hoc dintre grupurile de reflecție din cadrul consorțiului și SEAE;

                  —

                  consolidarea în acest fel a bazei de cunoștințe pentru discuțiile în derulare privind aspectele referitoare la neproliferare în Uniune;

                  —

                  posibilitatea SEAE de a avea un acces cuprinzător la cunoștințele de specialitate ale consorțiului și la resursele acestuia dedicate cercetării pentru cereri de scurtă durată și ocazionale.

            3.5.3.   Descrierea proiectului

      Proiectul va pune la dispoziția SEAE și a grupurilor de lucru relevante ale Consiliului maximum optsprezece documente specializate de 5-10 pagini cu privire la aspecte actuale referitoare la neproliferare și la dezarmare, în termen de două până la trei săptămâni de la data la care au fost solicitate de către SEAE. Documentele se vor baza pe analiza literaturii academice existente și pe documente primare (nefiind o cercetare originală). Prin discuții cu SEAE vor fi identificate subiecte potențiale din perspectiva agendei internaționale, a viitoarelor evenimente ale Uniunii și a documentelor de politică ale Uniunii. SEAE poate solicita această funcție (a) sub forma unui document; și/sau (b) sub forma unei informări către CONOP sau COARM; și/sau (c) sub forma unei contribuții a experților de pe teren atunci când este nevoie de un aviz de urgență.
      3.6.   Proiectul nr. 6: Învățare online

      3.6.1.   Scopul proiectului

                  —

                  Consolidarea capacității viitoarei generații de cercetători și de practicieni în domeniul neproliferării și al dezarmării;

                  —

                  consolidarea cunoștințelor aprofundate privind politicile Uniunii în domeniul neproliferării și al dezarmării, în Uniune și în țări terțe;

                  —

                  contribuția la inițiativele globale destinate promovării educației în domeniul neproliferării și al dezarmării;

                  —

                  actualizarea și dezvoltarea cunoștințelor de specialitate privind aspecte referitoare la ADM și la SALW în cadrul Uniunii și în țările partenere;

                  —

                  punerea la dispoziția instituțiilor Uniunii, a statelor membre și a rețelei europene de grupuri de reflecție a unor cunoștințe adaptate și actualizate cu privire la întregul spectru al controlului armelor convenționale și neconvenționale.

            3.6.2.   Rezultatele proiectului

                  —

                  Întreținerea și optimizarea unui curs complet de învățare online care să cuprindă toate aspectele relevante referitoare la neproliferare și la dezarmare;

                  —

                  informare și asistență pentru educatori și formatori în vederea utilizării resurselor educaționale ale Uniunii în domeniul neproliferării și al dezarmării;

                  —

                  sprijin pentru integrarea resurselor de învățare online ale Uniunii în programele universitare de master;

                  —

                  o combinație de învățare online și formare în săli de curs pentru formarea pe tema conștientizării în materie de proliferare, proiectată de consorțiu („învățare mixtă”);

                  —

                  cunoștințe aprofundate consolidate privind politicile Uniunii în domeniul neproliferării și al dezarmării, în Uniune și în țări terțe;

                  —

                  furnizarea unei resurse educaționale deschise actualizate în mod constant pentru toate părțile interesate implicate în cercetarea și programarea în domeniul neproliferării;

                  —

                  dezvoltarea de conținut online suplimentar pentru a îmbunătăți programa cursului și pentru a oferi cunoștințe esențiale în sprijinul practicienilor și cercetătorilor în domeniul neproliferării.

            3.6.3.   Descrierea proiectului

      Proiectul se va axa pe difuzarea și utilizarea la nivel mondial a instrumentului de învățate online, elaborat în temeiul Deciziei 2014/129/PESC.
      În acest scop, accesibilitatea site-ului de învățare online și secțiunea privind certificatul aferentă vor fi îmbunătățite în mod continuu, în funcție de reacțiile primite din partea participanților și de evaluarea comportamentului utilizatorilor prin intermediul diferitelor instrumente statistice. Se va acorda o atenție deosebită actualizării ofertei de învățare online pentru utilizatorii cu deficiențe de vedere sau de auz, pentru a facilita utilizarea fără obstacole a cursului și pentru a permite un număr maxim de participanți potențiali. De asemenea, inteligibilitatea întregului curs va fi sporită printr-o revizie lingvistică aprofundată, efectuată de vorbitori nativi de limbă engleză specializați.
      Toate cele 15 unități de învățare vor fi actualizate pentru a furniza studenților cele mai recente date și cifre. Acțiunile de sensibilizare și de sprijin pentru instituțiile de învățământ vor permite integrarea cu ușurință a învățării online în programele universitare de master și în alte oferte educaționale și vor încuraja utilizarea cursului de învățare online la nivel mondial.
      În perioada 2018-2020 vor fi instituite și lansate până la 5 unități de învățare suplimentare. Conținutul suplimentar al învățării online va fi elaborat în strânsă consultare cu SEAE și statele membre ale UE și se poate încadra în una dintre următoarele categorii:

                  (a)

                  unitatea de învățare avansată, care dezvoltă conținutul existent al cursului și furnizează cunoștințe mai aprofundate;

                  (b)

                  unitatea de învățare practică, axată pe aspectele practice ale punerii în aplicare a regimurilor de neproliferare sau de control al exporturilor;

                  (c)

                  unitatea de învățare academică, care oferă reflecții teoretice privind neproliferarea și dezarmarea;

                  (d)

                  unitatea de învățare de sprijin, care furnizează cunoștințe esențiale pentru o mai bună înțelegere a problematicii ample a neproliferării și dezarmării (de exemplu, aspecte juridice, financiare sau etice);

                  (e)

                  unitatea de învățare personalizată, care sprijină anumite formări desfășurate în săli de curs și este utilizată în combinație cu aceste cursuri („învățarea mixtă”).

            3.7.   Proiectul nr. 7: Stagii

      3.7.1.   Scopul proiectului

                  —

                  Consolidarea capacității viitoarei generații de cercetători și de practicieni în ceea ce privește politica și programarea în domeniul neproliferării;

                  —

                  o mai bună înțelegere și asumare, în Uniune, a politicilor Uniunii în domeniul neproliferării și al dezarmării;

                  —

                  difuzarea și consolidarea cunoștințelor, în țările terțe, a politicilor Uniunii în materie de SALW și de AMD;

                  —

                  crearea unor rețele de tineri experți la nivel regional, nivel la care Uniunea manifestă un interes puternic în neproliferare;

                  —

                  intensificarea consolidării capacităților în cadrul rețelei europene de grupuri de reflecție în domeniul neproliferării și al dezarmării;

                  —

                  actualizarea și dezvoltarea, în Uniune și în țările partenere, a cunoștințelor de specialitate privind aspecte referitoare la ADM și la SALW.

            3.7.2.   Rezultatele proiectului

                  —

                  Capacitatea consolidată a viitoarei generații de cercetători și de practicieni în ceea ce privește politica și programarea în domeniul neproliferării;

                  —

                  cunoștințe aprofundate consolidate în Uniune cu privire la politicile Uniunii în domeniul neproliferării și al dezarmării;

                  —

                  o mai bună înțelegere în țările terțe a strategiilor, politicilor și abordărilor Uniunii în materie de neproliferare;

                  —

                  crearea unor rețele de tineri practicieni și personal academic tânăr și facilitarea cooperării practice;

                  —

                  o consolidare mai eficientă a capacităților privind politicile Uniunii referitoare la ADM și la SALW în cadrul rețelei europene de grupuri de reflecție independente.

            3.7.3.   Descrierea proiectului

      Proiectul prevede organizarea unor stagii europene privind neproliferarea și dezarmarea pentru maximum 36 de absolvenți de studii superioare sau tineri diplomați, fiecare pentru o perioadă de maximum trei luni. Stagiile vor fi instituite, supravegheate și documentate de consorțiu și vor combina prelegeri, sesiuni de dezbateri, lectură structurată și integrare de proiect.
      Toate institutele care aparțin rețelei sunt eligibile ca institute-gazdă. 30 din cele 36 de stagii sunt rezervate candidaților europeni, în timp ce restul de șase stagii sunt rezervate pentru candidați din afara Europei, în mod ideal din Asia de Sud, Asia de Est, Orientul Mijlociu și Africa de Nord.
      Toți stagiarii vor fi invitați – în măsura posibilului – la conferințele și seminarele organizate de consorțiu care au loc pe parcursul stagiului lor.
      3.8.   Proiectul nr. 8: Vizită de studiu în Uniune pentru participanții la programul de burse al ONU privind dezarmarea

      3.8.1.   Scopul proiectului

                  —

                  Consolidarea în țările terțe a cunoștințelor aprofundate și asigurarea vizibilității cu privire la politicile Uniunii în domeniul neproliferării și al dezarmării;

                  —

                  actualizarea și dezvoltarea în țările terțe a cunoștințelor de specialitate privind aspectele referitoare la ADM și la SALW, în special prin sporirea gradului de conștientizare a posibilităților create prin programele Uniunii de consolidare a capacităților în domenii precum controlul exporturilor de arme, neproliferarea și dezarmarea și atenuarea riscurilor CBRN;

                  —

                  sprijinirea eforturilor ONU în vederea consolidării educației în materie de dezarmare și a promovării multilateralismului.

            3.8.2.   Rezultatele proiectului

                  —

                  Sporirea în țările terțe a cunoștințelor aprofundate și a vizibilității cu privire la politicile Uniunii în domeniul neproliferării și al la dezarmării;

                  —

                  consolidarea în țările partenere a cunoștințelor de specialitate privind aspectele referitoare la ADM și SALW;

                  —

                  consolidarea educației ONU în materie de dezarmare.

            3.8.3.   Descrierea proiectului

      În cadrul proiectului va fi organizată o vizită de studiu anuală de 2-3 zile la Bruxelles pentru participanții la programul de burse al ONU privind dezarmarea, inclusiv un seminar cu prezentări din partea reprezentanților instituțiilor Uniunii și a experților din rețeaua consorțiului, precum și o vizită pe teren în locațiile relevante. Vizita va fi programată astfel încât să se încadreze în componenta europeană a programului de burse, de obicei înaintea Adunării Generale a ONU.
      3.9.   Proiectul nr. 9: Formare pe tema sensibilizării în materie de proliferare

      3.9.1.   Scopul proiectului

                  —

                  Sensibilizarea domeniului științelor naturale și al altor domenii conexe cu privire la riscurile de proliferare a AMD asociate anumitor materiale, programe informatice și tehnologii, precum și cu privire la tratatele și mecanismele internaționale relevante;

                  —

                  consolidarea capacității acestor grupuri de a stabili mecanisme de asigurare a conformității interne în instituțiile lor pentru a controla fluxurile tehnologice sensibile, precum și siguranța și securitatea materialelor;

                  —

                  punerea la dispoziția instituțiilor Uniunii, a statelor membre și a rețelei Uniunii pentru neproliferare a unor idei noi privind evoluțiile tehnologice și impactul potențial al acestora asupra neproliferării.

            3.9.2.   Rezultatele proiectului

                  —

                  O capacitate consolidată a viitoarei generații de cercetători din domeniul științelor naturale și din alte domenii relevante, în materie de instrumente și politici de neproliferare;

                  —

                  contribuția la îndeplinirea obiectivelor stabilite de politica Uniunii în materie de neproliferare prin sporirea gradului de sensibilizare cu privire la riscurile de proliferare în rândul disciplinelor cu riscuri majore de proliferare și care fac obiectul unor evoluții tehnologice majore;

                  —

                  o combinație de învățământ la distanță (învățare online) și formare la fața locului („învățarea mixtă”).

            3.9.3.   Descrierea proiectului

      În cadrul acestui proiect va fi elaborat un curs-pilot pentru a spori gradul de sensibilizare cu privire la riscurile de proliferare în rândul absolvenților de studii universitare și postuniversitare de științe naturale și din alte domenii relevante. Aceasta ar include elaborarea unei programe de învățământ specifice pentru două categorii de public diferite (de exemplu, sectorul biomedical, al ingineriei sau nuclear) și predarea unui curs-pilot pentru fiecare dintre aceste grupuri țintă.
      3.10.   Proiectul nr. 10: Crearea unei platforme de internet

      3.10.1.   Scopul proiectului

      Întreținerea și dezvoltarea unui site internet vor facilita contactele în perioada dintre reuniunile rețelei și vor favoriza dialogul privind cercetarea în rândul grupurilor de reflecție în domeniul neproliferării. Instituțiile Uniunii și statele membre ar putea, de asemenea, beneficia de pe urma unui site internet specializat în cadrul căruia participanții la rețea au libertatea de a face schimb de informații, de a partaja idei și de a publica studiile lor privind aspectele referitoare la neproliferarea ADM și a vectorilor acestora și a armelor convenționale, inclusiv SALW. Proiectul va include informații online privind activitățile în urma evenimentelor și un portal pentru cercetarea europeană. Acesta va contribui la difuzarea eficientă a rezultatelor cercetării în rândurile comunității grupurilor de reflecție și ale cercurilor guvernamentale. Acest lucru va conduce la o mai bună anticipare și cunoaștere a amenințărilor reprezentate de proliferarea ADM și a vectorilor acestora și a armelor convenționale, inclusiv de traficul ilicit și acumularea excesivă de SALW, precum și de muniție aferentă.
      3.10.2.   Rezultatele proiectului

                  —

                  Gestionarea unei platforme în cadrul căreia grupurile de reflecție în domeniul neproliferării să își poată partaja încontinuu opiniile și analizele independente privind aspectele referitoare la proliferarea ADM și a armelor convenționale, inclusiv a SALW;

                  —

                  extinderea, gestionarea și actualizarea rețelei existente de grupuri de reflecție independente;

                  —

                  promovarea unei mai bune înțelegeri a Strategia UE împotriva proliferării ADM și a Strategiei UE privind SALW în cadrul societății civile și constituirea unei interfețe între Uniune și rețeaua de grupuri de reflecție;

                  —

                  descărcarea gratuită permanentă de documente provenind de la reuniunile rețelei și de la grupuri de reflecție independente care ar dori să partajeze rezultatele cercetărilor lor fără compensații financiare;

                  —

                  sporirea gradului de sensibilizare și de cunoaștere al instituțiilor Uniunii, al statelor membre, al societății civile și al țărilor terțe cu privire la amenințările reprezentate de armele convenționale, ADM și vectorii acestora, permițându-le o mai bună anticipare.

            3.10.3.   Descrierea proiectului

                  —

                  Utilizarea unei tehnologii de tipul unui serviciu de rețea socială, atunci când acest lucru este fezabil și adecvat, ar putea fi dezvoltată, în scopul de a permite comunicarea activă și schimbul activ de informații online între participanții la rețea, într-un mediu familiar.

                  —

                  Consorțiul, însărcinat cu proiectul, va fi responsabil de găzduirea site-ului internet, de conceperea și de administrarea tehnică a acestuia.

                  —

                  Politicile Uniunii privind aspectele referitoare la proliferarea ADM și a armelor convenționale, inclusiv a SALW, vor fi urmărite și susținute constant printr-o documentație corespunzătoare.

                  —

                  Publicațiile consorțiului vor fi promovate și susținute prin evidențe cronologice specifice.

                  —

                  Conferințele organizate de consorțiu vor fi promovate și prezentate pe site-ul internet (documente de referință, ordine de zi, prezentări, înregistrarea video a reuniunilor deschise, după caz).

                  —

                  Cursul de învățare online al consorțiului va fi pus la dispoziție prin intermediul site-ului web. Va fi dezvoltat accesul dedicat la intranet pentru membrii rețelei și funcționari ai Uniunii (un instrument integrat pentru cursul de învățare online).

                  —

                  Vor fi publicate bilunar pagini privind subiecte specializate în domeniul proliferării ADM și a armelor convenționale, inclusiv a SALW.

            4.   Durata

      Durata totală a punerii în aplicare a proiectelor este estimată la 42 de luni.
      5.   Beneficiari

      5.1.   Beneficiarii direcți

      Proiectele propuse îndeplinesc obiectivele PESC și contribuie la realizarea obiectivelor strategice prevăzute în Strategia UE împotriva proliferării ADM și în Strategia UE privind SALW.
      5.2.   Beneficiarii indirecți

      Beneficiarii indirecți ai proiectelor sunt:

                  (a)

                  grupurile de reflecție independente și persoanele din sectorul academic specializate în domeniul neproliferării, al dezarmării și al armelor convenționale, inclusiv SALW, din Uniune și din țări terțe;

                  (b)

                  instituțiile Uniunii, inclusiv instituțiile de învățământ, studenții și alți beneficiari ai cursului de învățare online;

                  (c)

                  statele membre;

                  (d)

                  țările terțe.

            6.   Părțile terțe participante

      Proiectele vor fi finanțate în întregime prin prezenta decizie. Experții din cadrul rețelei pot fi considerați drept participanți terți. Aceștia își vor desfășura activitatea în conformitate cu regimul lor standard.
      7.   Comitetul director

      Pentru acest proiect, comitetul director va fi format din reprezentanți ai ÎR și ai entității de punere în aplicare menționate la punctul 8 din prezenta anexă. Comitetul director va revizui periodic punerea în aplicare a prezentei decizii, cel puțin o dată pe an, inclusiv prin utilizarea unor mijloace electronice de comunicare.
      8.   Entitatea de punere în aplicare

      Punerea în aplicare tehnică a prezentei decizii va fi încredințată consorțiului, care își va îndeplini misiunea sub controlul ÎR. În desfășurarea activităților sale, consorțiul va coopera cu ÎR, cu statele membre și cu alte state părți și organizații internaționale, după caz.


               28.2.2018

               RO

               Jurnalul Oficial al Uniunii Europene

               C 76/130

         P8_TA(2016)0205
   Decizia de a nu formula obiecțiuni la un act delegat: Normele tranzitorii pentru anumite dispoziții din Codul vamal al Uniunii, în cazul în care sistemele electronice relevante nu sunt încă operaționale
   Decizia Parlamentului European de a nu formula obiecțiuni la Regulamentul delegat al Comisiei din 8 aprilie 2016 de corectare a Regulamentului delegat (UE) 2016/341 de completare a Regulamentului (UE) nr. 952/2013 al Parlamentului European și al Consiliului în ceea ce privește normele tranzitorii pentru anumite dispoziții din Codul vamal al Uniunii, în cazul în care sistemele electronice relevante nu sunt încă operaționale, și de modificare a Regulamentului delegat (UE) 2015/2446 al Comisiei (C(2016)2002 – 2016/2656(DEA))
   (2018/C 076/20)

      Parlamentul European,

               —

               având în vedere regulamentul delegat al Comisiei (C(2016)2002),

               —

               având în vedere scrisoarea Comisiei din 11 martie 2016 prin care aceasta îi solicită să declare că nu va formula obiecțiuni la regulamentul delegat,

               —

               având în vedere scrisoarea Comisiei pentru piața internă și protecția consumatorilor trimisă președintelui Conferinței președinților de comisie la 21 aprilie 2016,

               —

               având în vedere articolul 290 din Tratatul privind funcționarea Uniunii Europene,

               —

               având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolele 278 și 279 și articolul 284 alineatul (5),

               —

               având în vedere recomandarea de decizie a Comisiei pentru piața internă și protecția consumatorilor,

               —

               având în vedere articolul 105 alineatul (6) din Regulamentul său de procedură,

               —

               având în vedere că nicio opoziție nu a fost exprimată în termenul prevăzut la articolul 105 alineatul (6) liniuța a treia și a patra din Regulamentul său de procedură, care a expirat la 28 aprilie 2016,

               A.

               întrucât, după adoptarea Regulamentului delegat (UE) 2016/341 (2), s-a constatat că, din greșeală, anumite formulare din partea referitoare la simplificări nu au fost incluse în anexa 12, fapt care va avea un puternic efect negativ la nivelul autorităților vamale și al comercianților în cazul în care aceste formulare nu sunt incluse în anexă înainte de 1 mai 2016, dată la care intră în vigoare dispozițiile relevante ale Codului vamal al Uniunii și dispozițiile de punere în aplicare ale acestuia;

               B.

               întrucât, tot în anexa 12, în partea referitoare la simplificări, au fost identificate, de asemenea, anumite greșeli la nivelul terminologiei utilizate în cadrul formularelor și întrucât, dacă aceste greșeli nu sunt corectate, ele vor afecta claritatea juridică și consecvența în raport cu Codul vamal al Uniunii și cu dispozițiile de punere în aplicare ale acestuia;

               C.

               întrucât Regulamentul delegat (UE) 2016/341 ar trebui, prin urmare, corectat în consecință prin adăugarea în anexa 12, în partea referitoare la simplificări, a formularelor lipsă și, în aceeași parte a anexei, înlocuirea formularelor existente;

               D.

               întrucât, pentru a se asigura buna funcționare a uniunii vamale și neîntreruperea fluxurilor comerciale, regulamentul delegat trebuie aplicat începând de la 1 mai 2016;

               E.

               întrucât regulamentul delegat poate intra în vigoare la sfârșitul perioadei de examinare rezervate Parlamentului și Consiliului numai în cazul în care nu a fost formulată nicio obiecțiune de către Parlament sau de către Consiliu sau dacă, înainte de expirarea respectivei perioade, Parlamentul și Consiliul au informat Comisia că nu vor formula obiecțiuni; întrucât durata perioadei de examinare este, în temeiul articolului 284 alineatul (5) din Regulamentul (UE) nr. 952/2013, de două luni de la data notificării, adică se încheie la 9 iunie 2016 și poate fi prelungită cu o perioadă suplimentară de două luni;

               F.

               întrucât, din motive de urgență, Comisia a solicitat totuși la 11 martie 2016 o confirmare rapidă, înainte de 1 mai 2016, din partea Parlamentului European cu privire la regulamentul delegat,

               1.

               declară că nu formulează obiecțiuni la regulamentul delegat;

               2.

               încredințează Președintelui sarcina de a transmite prezenta decizie Consiliului și Comisiei.

      (1)  JO L 269, 10.10.2013, p. 1.

      (2)  Regulamentul delegat (UE) 2016/341 al Comisiei din 17 decembrie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele tranzitorii pentru anumite dispoziții din Codul vamal al Uniunii, în cazul în care sistemele electronice relevante nu sunt încă operaționale, și de modificare a Regulamentului delegat (UE) 2015/2446 al Comisiei (JO L 69, 15.3.2016, p. 1).